नवीन GST दरांची घोषणा: सामान्यांसाठी दिलासादायक, सिगारेटसारख्या हानिकारक वस्तूंवर होणार मोठा कर वाढ!

Mahaenews A link to your homepage with your site title as anchor text
नवी दिल्ली : पंतप्रधान नरेंद्र मोदी यांनी स्वातंत्र्यदिनाच्या ऐतिहासिक भाषणात देशातील नवीन GST (वस्तू आणि सेवा कर) प्रणालीत मोठ्या सुधारणांची घोषणा केली. यामुळे सामान्य माणसाच्या दैनंदिन आयुष्यातील वस्तू स्वस्त, तर सिगारेट, तंबाखू आणि चैनीच्या वस्तू महाग होणार आहेत. या सुधारित कररचनेमुळे देशातील करप्रणाली अधिक सुसंगत आणि पारदर्शक होणार असल्याचे स्पष्ट करण्यात आले आहे.

काय होणार स्वस्त?

सरकारी सूत्रांकडून मिळालेल्या माहितीनुसार, दैनंदिन वापराच्या वस्तूंवर ५% GST दर लागू केला जाण्याची शक्यता आहे. यामध्ये खाद्यपदार्थ, सौम्य स्वच्छताविषयक उत्पादने, घरगुती वापराचे साहित्य यांचा समावेश होऊ शकतो. यामुळे सामान्य ग्राहकांना महागाईच्या फुगवट्यातून मोठा दिलासा मिळेल.

काय होणार महाग?

दुसरीकडे, सिगारेट, पान मसाला, तंबाखू आणि इतर हानिकारक वस्तूंवर ४०% GST दर लागू केला जाण्याचा प्रस्ताव आहे. यासोबतच महागड्या गाड्या, चैनीच्या वस्तू आणि आरोग्यास हानिकारक उत्पादने यावरही अतिरिक्त कर लागू केला जाऊ शकतो.

काय बदलणार GST प्रणालीमध्ये?

सध्याची ५ कर श्रेणी (०%, ५%, १२%, १८%, २८%) कमी करून केवळ २ मुख्य श्रेणी: ५% आणि १८% प्रस्तावित

१२% कर श्रेणी हटवून त्यातील वस्तूंना ५% किंवा १८% मध्ये वर्गीकृत

२८% कर श्रेणीतील ९०% वस्तू १८% दरात आणण्याचा विचार

या प्रस्तावित रचनेला GST परिषदेकडे पाठवण्यात आले आहे, आणि सप्टेंबरमध्ये दोन दिवसांची विशेष बैठक होणार असल्याची शक्यता आहे. दिवाळीच्या आधीच ही नवीन GST कररचना लागू केली जाणार असल्याने, सामान्य नागरिकांसाठी हा ‘डबल गिफ्ट’ ठरणार आहे.

मोदींचे वक्तव्य:

“सध्याची कररचना ही आता काळाच्या मागणीला पूरक नाही. पुढच्या पिढीसाठी अधिक सोपी आणि सुसंगत GST प्रणाली आणणे गरजेचे आहे,” असे मोदी यांनी लाल किल्ल्यावरून म्हटले.

परिणाम काय होणार?

या बदलांमुळे कररचना सुलभ, उत्पादनांच्या किंमती स्थिर, आणि नागरिकांना अधिक पारदर्शक कर प्रणालीचा लाभ मिळणार आहे. व्यापारी वर्गालाही याचा सकारात्मक फायदा होईल, कारण कर प्रणालीतील गुंतागुंत कमी होईल.